Dunavecse Város Önkormányzata Képviselő-testületének 
2/2020. (I.30.) önkormányzati rendelete

az államháztartáson kívüli források átadásáról és átvételéről

Dunavecse Város Önkormányzata Képviselő-testülete az Alaptörvény 32. cikk (1) bekezdés a) pontjában meghatározott feladatkörében eljárva, a Magyarország helyi önkormányzatairól szóló 2011. évi CLXXXIX. Törvény 41. § (9) bekezdésében kapott felhatalmazás alapján, Dunavecse Város Önkormányzata Képviselő-testületének a Szervezeti és Működési Szabályzatról szóló  19/2014. (XI.6.) önkormányzati rendelet 35. § (3) bekezdése alapján a Pénzügyi, Ügyrendi és Városgazdálkodási Bizottság véleményének kikérésével a következőket rendeli el:
I. Fejezet
Általános rendelkezések
1. A rendelet hatálya
1. §
(1) A rendelet személyi hatálya kiterjed a természetes személyekre, az államháztartás körébe nem tartozó jogi személyekre, jogi személyiséggel nem rendelkező szervezetekre (a továbbiakban együtt: támogatott).
(2) A rendelet tárgyi hatálya kiterjed minden, az államháztartáson kívüli forrás átvételére és – a (2) bekezdésben meghatározott kivétellel – az önkormányzat által államháztartáson kívülre nyújtott pénzbeli támogatásra.
(3) A rendelet tárgyi hatálya nem terjed ki a szociális ellátásokra, a szociálisan rászorultak részére megállapított pénzbeli támogatásokra, a külön önkormányzati rendeletben szabályozott pályázati programok alapján megítélt támogatásokra, az első lakáshoz jutó fiatal házasok  támogatására, a Dunavecse Város Önkormányzata Képviselő-testületének a mindenkori költségvetési rendeletének célelőirányzatai terhére nyújtandó támogatások, a külön önkormányzati rendeletben szabályozott pályázati programok alapján megítélt támogatásokra, és a lakáscélú munkáltató támogatásokra.
(4) A természetes személyek, nem jogi személyek, hivatalosan be nem jegyzett, bírósági nyilvántartásba nem vett szervezetek, helyi önszerveződő közösségek a hivatalosan bejegyzett, nyilvántartásba vett civil szervezeteken, egyházon vagy önkormányzati intézményeken keresztül befogadó nyilatkozat alapján igényelhetnek támogatást.
2. A rendelet célja
2. §
(1) A pénzügyi támogatás célja az önszerveződő közösségek erősítése, a szervezetek pártpolitikától mentes konkrét társadalmi szerepvállalásának segítése, az önkormányzat és a civil társadalom közötti partneri viszony és munkamegosztás előmozdítása az önkormányzati feladatok hatékonyabb ellátása érdekében.
(2) Dunavecse Város Önkormányzat képviselő-testülete lehetőséget biztosít a támogatásra és elvárja, hogy a településen működő valamennyi szervezet kapcsolatot tartson és együttműködjön a település önkormányzatával.
(3) Elvárja, hogy a támogatási kérelmében megjelölt rendezvényekről, annak időpontját megelőző legalább 15 nappal előre hírt adjon, majd a megvalósulást követően is biztosítsa a nyilvánosságot, (összefoglaló készítése, a helyi újságba, ill. a honlapra.).
(4) A támogatott köteles a támogatott rendezvényen látható helyen megjeleníteni minimum A3 méretben és a jelenlévőkkel közölni, hogy az adott rendezvény az Önkormányzat támogatásával valósult meg.
II. Fejezet
Támogatás nyújtása államháztartáson kívülre
3. Az átadott támogatás forrása
3. §
(1) Az önkormányzat tárgyévi költségvetési rendeletében határozza meg azon költségvetési előirányzatait, amelyek terhére felhalmozási vagy működési célú támogatás nyújtható.
(2) Az önkormányzat az (1) bekezdésben szereplő támogatási keretet  az alábbi célok szerint osztja fel, melyet a támogatás igénylésekor az kérelmében meg kell jelölni:
a) kulturális
b) sport-oktatás
c) egyházi
d) közcél
(3) Egy kérelmező több keretet is megjelölhet a támogatási kérelmében.
4. A támogatás nyújtásának alapelvei
4. §
(1) Önkormányzati támogatás kérelem alapján nyújtható. A kérelemre történő támogatás nyújtása esetén elsősorban az önkormányzat, a helyben élők érdekében végzett tevékenység támogatására történhet.
(2) Önkormányzati támogatásban az részesülhet, aki, vagy amely szervezet írásbeli kérelmet nyújt be és valamennyi szükséges mellékletet csatol.
(3) A kérelmet a polgármesternek címezve kell benyújtani.
(4) A támogatottal szerződést kell kötni, melyben a támogatási kérelemben vagy a döntéshozó által meghatározottak szerint a támogatás célját, vissza nem térítendő támogatás esetén az elszámolás határidejét és formáját, visszatérítendő támogatásnál a visszafizetés ütemezését rögzíteni kell.
5. §
(1) Nem részesülhet támogatásban az a civil szervezet, amellyel szemben a közpénzekből nyújtott támogatások átláthatóságáról szóló 2007. évi CLXXXI. törvény (továbbiakban Knyt.) 6. §. (1) bekezdésében meghatározott összeférhetetlenség fennáll vagy akinél a kérelem benyújtását követően keletkezett a Knyt. 8. §. (1) bekezdésében foglalt érintettségét megalapozó körülmény, és annak közzétételét elmulasztotta.
(2) Nem részesülhet támogatásban az a civil szervezet, amely a beszámolóját, valamint közhasznú szervezet esetén a közhasznúsági jelentést az Országos Bírósági Hivatal részére nem nyújtotta be, nem helyezte letétbe a törvény előírásai szerint.
(3) Nem támogathatók a kérelmező azon tevékenységei, amelyek támogatását törvény vagy más jogszabály tiltja.
(4) Nem támogatható az ingatlanszerzéssel kapcsolatos támogatási kérelem.
(5) Nagy értékű beruházással kapcsolatos támogatási kérelem csak a Képviselő-testület egyedi döntése alapján támogatható.
(6) Alapítványokat kivéve nem támogatható azon szervezet, melynek taglétszáma nem éri el a 10 főt, illetve melyben tagdíjat nem állapítottak meg.
5. A támogatási igények elbírálásának rendje
6. §
(1) A Képviselő-testület által nyújtott - a Polgármesteri Hivatal működési célú pénzeszköz átadás és támogatás mellékletében szereplő „Támogatások, civil szervezetek támogatása” keret terhére - támogatás iránti kérelmek minden év február 15-ig  nyújthatóak be a Polgármesterhez.
(2) A kérelmeket a Pénzügyi, Ügyrendi és Városgazdálkodási Bizottság javaslata alapján a Képviselő-testület bírálja el.
(3) Kérelemmel együtt benyújtandó anyagok szervezet esetén:
a) támogatási kérelem (1. melléklet)
b) mérleg (2. melléklet)
c) eredménykimutatás (3. melléklet)
d) OBH igazolás (civil szervezet esetén)
e) tervezett kiadás és bevétel összesítő (4. melléklet)
f) közzétételi kérelem (5. melléklet)
g) összeférhetetlenségi nyilatkozat (6. melléklet)
(4) Kérelemmel együtt benyújtandó anyagok a rendelet 1. § (4) bekezdés szerinti befogadott  szervezetek esetén:
a) Támogatási kérelem (1/a. melléklet)
b) tervezett kiadás és bevétel összesítő (4. melléklet)
c) befogadó nyilatkozat (9. melléklet)
d) a befogadó szervezet vonatkozásában mérleg (2. melléklet)
e) a befogadó szervezet vonatkozásában eredménykimutatás (3. melléklet)
f) a befogadó szervezet vonatkozásában közzétételi nyilatkozat (5. melléklet)
g) a befogadó szervezet vonatkozásában összeférhetetlenségi nyilatkozat (6. melléklet)
(5) Az (1) bekezdésben szereplő támogatási kérelmek tárgyában a Képviselő-testület – a beszerzett információk, a rendelkezésre álló keretösszeg, a kérelmezők száma és a támogatási célok fontossága alapján, azokat mérlegelve dönt. Szükség esetén az igénylő a kérelem kiegészítésére felhívható.
(6) Az (1) bekezdésben nevesített keretből az alábbi célokra nyújtható támogatás:
1. közcélú tevékenység támogatása (különösen közbiztonság és katasztrófavédelem)
2. A kérelmezőt érintő évfordulók, fesztiválok, hazai és határon túli rendezvények támogatása
3. fesztiválokon történő részvétel, európai integrációt elősegítő programok támogatása
4. Civil szférát bemutató kiadványok, szakmai sajtó támogatása
5. A támogatott pályázati önrészének támogatása
6. A kérelmező érdekképviseleti tevékenységének támogatása
7. Határon túli magyarsággal való kapcsolattartás támogatása
8. Civil hálózatépítő tevékenység, illetve abban (tevékenység szerinti szakmai szervezetekben, szövetségekben stb.) való részvétel támogatása.
9. Sporttal kapcsolatos tevékenységek
10. Helyi kulturális élet színesítésével kapcsolatos célok
11. Egyházzal, vallási élettel kapcsolatos tevékenységek
12. Oktatással, neveléssel kapcsolatos tevékenységek.
(7) Az elbírálásánál figyelembevehető támogatás szempontok:
a) Az előző évi támogatás összege (jelentős mértékű többlettámogatás nem adható)
b) Taglétszám, vagy igazolt sportolói létszám
c) Tagdíjból befolyt összeg
d) A tevékenység népszerűsége
e) A megvalósítandó cél összhangban van-e az szervezet alapító okiratában szereplő célokkal.
7. §
(1) A Polgármester a Képviselő-testület döntését követő 8 napon belül írásban értesíti a kérelmezőt a támogatás odaítéléséről, vagy a kérelem elutasításáról.
(2) Az értesítésnek tartalmaznia kell az arra való figyelmeztetést, hogy az odaítélt összeg csak a támogatási célra használható fel, valamint azt, hogy az önkormányzat jogosult az összegek rendeltetésszerű felhasználását és a számadást ellenőrizni.
(3) A Polgármester a döntésről szóló értesítés kézhezvételét követő 30 napon belül a támogatottal megállapodást köt (7. sz. melléklet), amely tartalmazza az értesítésben foglalt kötelezettségek vállalását és az elszámolás rendjét.
(4) A megállapodást a Polgármester és a támogatott írja alá 3 példányban. A felek által aláírt megállapodásnak, valamint az azt alátámasztó határozatnak a Polgármesteri Hivatal Gazdálkodási Csoportnak történő továbbításáról a Polgármesteri Hivatal Titkársága gondoskodik.
(5) A megállapított támogatás kiutalásáról a Polgármesteri Hivatal Gazdálkodási Csoportja a megállapodás aláírását követően intézkedik. A támogatás utalása az önkormányzat anyagi helyzetéről függően, s a támogatottal történő egyeztetés alapján történhet egy összegben, valamint több részletben is.
(6) A támogatási összeg csak abban az esetben utalható, ha a támogatott az 5. pontban szereplő megállapodást megkötötte, s írásbeli nyilatkozatot tesz - befogadott szervezet estén a befogadó szervezet - (1. melléklet 13. pontja) arról, hogy 1 évnél régebbi köztartozása nem áll fenn, sem a központi adóhatóságnál, sem a székhelye szerinti önkormányzati adóhatóságnál.
6. A támogatás egyéb formái
8. §
(1) A támogatott ingyenes és rendszeres helyiséghasználatot képviselő-testületi döntés alapján.
(2) Természetbeni támogatásának minősül az Önkormányzat fenntartásában lévő gépjárművek használata és a fénymásolás, melynek mértéke az Önköltségszámítási Szabályzat szerint kerül beszámításra.
7. A támogatási összeg felhasználása és elszámolása
9. §
(1) A támogatott a juttatott összeg jogszerű, illetve rendeltetésszerű felhasználásáról szöveges szakmai beszámolót és pénzügyi beszámolót (8. melléklet), tényleges költségvetést (4. melléklet, továbbá a záradékolt bizonylatok másolatát köteles a Polgármesteri Hivatal Gazdálkodási Csoportjának a tárgyévet követő év február 15. napjáig benyújtani.
(1/a) Az elszámolás során csatolt dokumentumként igazolni szükséges a rendelet 2. § (4) bekezdésében foglalt nyilvánosságot. Az elszámolás során is biztosítani szükséges a nyilvánosságot, például a Dunamellék című helyi lapban történő megjelentetésével.
(2) A támogatási összeg a támogatás megítélését követően ugyanazon év december 31. napjáig használható fel.
(3) Amennyiben a támogatott a juttatott összeget jogszabálysértő módon vagy nem rendeltetésszerűen használta fel, úgy a Képviselő-testület dönt
a) a támogatott támogatásból történő kizárásáról, mely 2 évig terjedhet
b) a támogatás mindenkori törvényes késedelmi kamattal megnövelt összegének visszaköveteléséről, amelyet a támogatott 8 banki napon belül a Dunavecse Város Önkormányzata 11732105-15337197 számú költségvetési elszámolási számlájára köteles teljesíteni, illetve
c) a számadási kötelezettség teljesítéséig a további finanszírozás felfüggesztéséről
(4) Az Államháztartási törvény értelmében az Önkormányzat – mint  finanszírozó esetenként a helyszínen is köteles ellenőrizni a támogatott szervezetek számára juttatott összegek rendeltetésszerű felhasználását és a számadását.
8. A támogatások nyilvántartása
10. §
(1) A Polgármesteri Hivatal Gazdálkodási Csoportja naprakész nyilvántartást vezet a Képviselő-testület által nyújtott támogatásokról, valamint a kizárt szervezetekről.
(2) A támogatások kedvezményezettjeinek nevét, a támogatás célját, összegét, a támogatási program megvalósítási helyére vonatkozó adatokat az önkormányzat hivatalos lapjában vagy honlapján közzé kell tenni.
9. Támogatási szerződés módosítása
11. §
(1) A támogatási szerződés módosítására a felhasználás célja és az elszámolási határidő vonatkozásában kerülhet sor, egy alkalommal, a támogatott elszámolási határidő lejárta előtt benyújtott írásbeli kérelmére.
(2) A támogatási szerződés módosításról a képviselő-testület dönt.
III. Fejezet
Államháztartáson kívüli forrás átvétele
12. §
(1) Államháztartáson kívüli forrás átvételéről ingó és ingatlan vagyon esetében a Képviselő-testület dönt.
(2) Átvételre felajánlott ingatlan vagy 100.000,- forintot meghaladó ingó vagyon esetében a Képviselő-testületi döntés meghozatalához be kell mutatni annak forgalmi értéket, a vagyon működtetésével, fenntartásával kapcsolatos költségeket és egyéb kötelezettségeket, továbbá javaslatot kell tenni a hasznosítás mikéntjére és a vagyontárgy besorolására.
(3) 100.000,- forintot meg nem haladó ingó vagyon átvételéről a Polgármester dönt.
13. §
(1) Az Önkormányzat és költségvetési szervei kötelező és önként vállalt feladatai ellátásához államháztartáson kívüli forrásokat vehetnek át.
(2) 2 M forintot meghaladó államháztartáson kívüli forrás, valamint a  felhasználási kötöttség vagy elszámolási kötelezettség mellett felajánlott államháztartáson kívüli támogatások, illetve alapítványi források elfogadásáról a támogatási feltételek és a támogatási szerződés tervezet ismeretében a Képviselő-testület hoz döntést.
(3) 2  M forintot meg nem haladó felhasználási kötöttség és elszámolási kötelezettség nélkül felajánlott működési vagy fejlesztési célú államháztartáson kívüli forrás átvételéről – az alapítványi forrás kivételével – a Polgármester dönt, melyről a soron következő képviselő-testületi ülésen köteles tájékoztatni a képviselő-testületet.
(4) Az államháztartáson kívüli forrás átvételére vonatkozó megállapodást a Polgármester írja alá.
IV. Fejezet
Záró rendelkezések
14.§
(1) Ez a rendelet a kihirdetését követő napon lép hatályba.
(2) A rendelet rendelkezéseit a hatályba lépést követően
a) benyújtott támogatási kérelmekre
b) kezdeményezett támogatási szerződés módosításra,
b) felajánlott államháztartáson kívüli forrás átvételére
kell alkalmazni.
(2) Hatályát veszti az államháztartáson kívüli források átadásáról és átvételéről szóló 28/2013. (XI.28.) önkormányzati rendelet.


Vörös Sándor 





Nagy Erzsébet


Polgármester

Záradék:
A fenti szöveget a képviselő-testület 2020. január 29-i ülésén tárgyalta, önkormányzati rendeletté emelte. A rendelet kihirdetve a Polgármesteri Hivatal hirdető tábláján történő kifüggesztéssel 2020. január 30-án.

